București, 26 august 2021

**Mari actori își unesc vocea cu muzica clasică**

**Robert Powell, Maia Morgenstern și Vlad Ivanov, în permieră pe scena Festivalului Enescu**

**Trei actori mari urcă în premieră pe scena Festivalului Internațional George Enescu în 2021 – Robert Powell, Maia Morgenstern și Vlad Ivanov -, ca parte din dialogul între arte pe care îl promovează acest eveniment.**

**Vlad Ivanov** va juca două roluri. În cadrul concertului susținut de[**Philharmonia London**](https://www.festivalenescu.ro/events/philharmonia-london/)**, pe 5 septembrie, la Sala Palatului,** Vlad Ivanov va fi recitatorul lucrării **Ecce Homo** *(Triptychum: Magnificat; Calvarium; Stabat Mater),* compuse de cunoscutul **tenor Jose Cura**, care va fi și dirijor.

Pe 23 septembrie, la Ateneul Român, **Vlad Ivanov** va fi povestitorul suitei Peer Gynt op. 23 de Grieg, interpretată de [Filarmonica George Enescu,](https://www.festivalenescu.ro/events/orchestra-filarmonicii-george-enescu-bebeselea/) dirijată de **Gabriel Bebeșelea.** Spectacolul Peer Gynt a rezultat din colaborarea creativă a două figuri emblematice ale peisajului cultural norvegian dina doua jumătate a secolului al XIX-lea, două figuri emblematice ale peisajului cultural norvegian: Henrik Ibsen – a creat poemul și Edvard Grieg - a compus muzica. Grieg a reușit să construiască multe fragmente atât de descriptiv, încât se ascultă în prezent și de sine stătătoare, ca parte din cele două suite orchestrale, sau în versiunea scenică mai restrânsă, pentru orchestră și narator.

*“Sunt mai mult decât onorat și bucuros să particip la această ediție aniversară a Festivalului George Enescu. Este o ediție care adună toate bucuriile și energiile bune ale celorlalte ediții. Sigur se vor răsfrânge în sufletele organizatorilor, muzicienilor și spectatorilor. Cât despre ceea ce simt eu, vă voi mărturisi printr-o replică a unui personaj din <Cabotinul>, de John Osborne: <Actorii sunt și ei niște oameni. Oameni… oameni. Numai că uneori, ei seamănă cu Dumneavoastră spectatorii, mai mult decât semănați Dumneavoastră cu Dumneavoastră înșivă>”,* a declarat Vlad Ivanov.

**Maia Morgenstern**, una dintre cele mai iubite actrițe din România, este recitatorul **spectacolului** [***Pierrot Lunaire***](https://www.festivalenescu.ro/events/pierrot-lunaire-op-21-de-arnold-schoenberg/) op. 21 de Arnold Schoenberg luni, 6 septembrie, la Muzeul Național Cotroceni, în cadrul seriei **Bucureștiul Creativ**. Arnold Schoenberg a creat melodrama *Pierrot lunaire* pe textele poemelor lui Albert Giraud, pentru voce și mic ansamblu instrumental, care punea în valoare stilul vocal expresionist „Sprechstimme” (de vorbire cântată).

**Robert Powell**, celebru pentru rolul său din filmul lui Franco Zeffirelli, *Jesus of Nazareth* (1977), va fi naratorul în [***Potopul***](https://www.festivalenescu.ro/events/orchestra-simfonica-a-radiodifuziunii-din-berlin-corul-filarmonicii-2021/)de Stravinsky, pe 1 septembrie, la Sala Palatului, precum și în [***Claude Debussy – O viață pasională***](https://www.festivalenescu.ro/events/recital-robert-powell-si-liza-goddard-1/), care va avea reprezentații la București și la Sibiu. Integrată în stilul hibrid care a continuat în secolul XX, Stravinsky a a conceput *Potopul* inițial ca spectacol de televiziune, ce cuprinde secvențe de dialog vorbit, de cântec și de balet.

*„Organizarea Festivalului Enescu 2021 în timpul unei crize globale ca cea pe care o trăim nu este doar o responsabilitate imensă, pentru care felicit organizatorii, colegii mei artiști și publicul larg, ci și un act de dragoste - dragoste pentru cultură, dragoste pentru muzică, dragoste pentru oameni. Importanța desfășurării unui act de cultură de asemenea amploare precum Festivalul Enescu din acest an nu poate fi în niciun fel exagerată. Sunt încântat să fiu invitat în Festival și nu mă pot gândi la un loc mai bun pentru a fi în septembrie 2021 decât Bucureștiul”,* a declarat Robert Powell.

**Informații despre bilete**

Puteți găsi informații despre procedura de achiziționare, precum și de condițiile de acces pe [site-ul Festivalului, secțiunea Bilete](https://www.festivalenescu.ro/festival-2021/bilete/). Este posibil ca, din cauza pandemiei, să apară schimbări în program. Accesul în sălile de concerte se va face cu respectarea condițiilor sanitare, iar purtarea măștii va fi obligatorie.

Festivalul Internațional George Enescu 2021 este programat să aibă loc între 28 august și 26 septembrie 2021, cu un program artistic excepțional, susținut de 3500 de artiști străini și români, pe o durată record de 4 săptămâni, dar și cu măsuri care să reducă riscurile de sănătate pentru spectatori, artiști, organizatori și jurnaliști.

[Programul complet poate fi găsit pe site-ul festivalenescu.ro](https://www.festivalenescu.ro/festival-2021/program/).

Detalii și informații suplimentare: Oana Marinescu, [Oana.Marinescu@omavision.ro](mailto:Oana.Marinescu@omavision.ro); 0741278737